
[bookmark: TextBodyBegin]Европейският парламент,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че испанските граждани Хавиер Мараньон Монтеро и Давид Родригес Балеста бяха задържани в средата на януари 2025 г. в Малабо във връзка с неуспешен проект за цифрова телевизия, а на 7 април 2025 г. бяха прехвърлени в затвора „Black Beach“ („Черен бряг“), който има печална слава, дължаща се на нечовешките условия и систематичните нарушения на правата на човека в него;
Б.	като има предвид, че разглеждането на исканията на испанското консулство е било забавено или че исканията са били възпрепятствани и че посланикът е бил призован да се яви пред властите; като има предвид, че задържането на тези граждани на ЕС е причина за напрежението в отношенията между Испания и Екваториална Гвинея и поражда опасения във връзка със защитата на гражданите на ЕС в чужбина;
В.	като има предвид, че и двамата мъже са в изолация в наказателна килия и че им е бил отказан достъп до техните адвокати и семейства след незаконното прихващане на личните им разговори с испански дипломати;
Г.	като има предвид, че има сведения, че тяхното здравословно състояние се влошава сериозно, особено здравето на г-н Монтеро вследствие на обявената от него гладна стачка;
[bookmark: _Hlk210753313]Д.	като има предвид, че от 1979 г. насам Екваториална Гвинея е управлявана от режима на Теодоро Обианг Нгема; като има предвид, че този режим се счита широко за авторитарна диктатура, характеризираща се със сериозни нарушения на правата на човека;
Е.	като има предвид, че международни и неправителствени организации редовно съобщават за нарушения на правата на човека, включително произволно задържане и лишаване от свобода на чуждестранни граждани, животозастрашаващи условия в затворите и центровете за задържане, както и подлагане на насилие и изтезания на задържаните лица;
Ж.	като има предвид, че поради системната корупция огромните нефтени залежи на нацията облагодетелстват само малък елит, а по-голямата част от населението живее в крайна бедност;
1.	решително осъжда многократните случаи на неприемливи условия на задържане и малтретиране на затворници в Екваториална Гвинея; счита, че те са явно нарушение на международното право в областта на правата на човека; призовава органите на властта да предприемат незабавни и безусловни мерки, включително отмяна на предварителното задържане, за да гарантират благосъстоянието на г-н Монтеро и г-н Балеста и зачитането на техните права, включително правото на справедлив съдебен процес, достъп до медицински грижи и правни консултации;
2.	призовава органите на властта в Екваториална Гвинея да гарантират, че г-н Монтеро ще получи спешно медицинско лечение, и отправя искане той да бъде спешно евакуиран по медицински причини;
3.	подчертава, че произволните арести и задържания вредят на репутацията на страната, възпират международните инвестиции и сътрудничество и могат да окажат отрицателно въздействие върху отношенията ѝ с ЕС;
4.	призовава заместник-председателя на Комисията/върховен представител на Съюза по въпросите на външните работи и политиката на сигурност и Европейската служба за външна дейност, в тясно сътрудничество с испанските органи, да увеличат дипломатическите усилия във връзка с тези случаи;
5.	изразява сериозна загриженост относно факта, че съдебната система на Екваториална Гвинея е подчинена на режима, и относно липсата на съдебна отчетност, продължаващите изтезания и нечовешки условия в затворите, продължаващото преследване на политическата опозиция, драстичните ограничения на свободата на изразяване на мнение и други нарушения на правата на човека в страната;
6.	настоятелно призовава Екваториална Гвинея да подпише Споразумението от Самоа[footnoteRef:1]; [1:  	ОВ L, 2023/2862, 28.12.2023 г., ELI: http://data.europa.eu/eli/agree_internation/2023/2862/oj. ] 

7.	възлага на своя председател да предаде настоящата резолюция на Съвета, Комисията, заместник-председателя/върховен представител, органите на Кралство Испания и Република Екваториална Гвинея, Африканския съюз и генералния секретар на ООН.

